ธอส.ดึงคนฝากเงินจ่ายดอกเบี้ย1.60%
ธอส.เปิดตัวโครงการออกเงินฝากทำให้คนไทยมีบ้าน จ่ายดอกเบี้ยให้แบบขั้นบันไดเฉลี่ย 1.60% เริ่มขั้นต่ำ 500 บาท
24 เม.ย. 2561

ธอส.เปิดตัวโครงการออกเงินฝากทำให้คนไทยมีบ้าน จ่ายดอกเบี้ยให้แบบขั้นบันไดเฉลี่ย 1.60% เริ่มขั้นต่ำ 500 บาท
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารได้เปิดตัวโครงการ "เงินฝากออมทรัพย์ ทำให้คนไทยมีบ้าน" โดยผู้เปิดบัญชีรับอัตราดอกเบี้ย 1.40% ตั้งแต่วันที่เปิดบัญชีถึงวันที่ 8 พ.ย. 2561 และตั้งแต่วันที่ 9 พ.ย. 2561-8 เม.ย. 2562 รับอัตราดอกเบี้ย 1.875% อัตราดอกเบี้ยเฉลี่ยเท่ากับ 1.60% เปิดบัญชีเงินฝากครั้งแรกขั้นต่ำ 500 บาท และมียอดเงินฝากคงเหลือในบัญชีสูงสุดไม่เกิน 10 ล้านบาท
นอกจากนี้ ผู้เปิดบัญชียังได้ร่วมเป็นส่วนหนึ่งในการตอบแทนสังคม เนื่องจาก ธอส.จะสมทบเงินจำนวน 0.10% ของยอดเงินฝากเข้า "โครงการ ธอส. ขออาสาช่วยชุมชนสร้าง/ซ่อมที่อยู่อาศัยเพื่อผู้สูงอายุ" จัดทำขึ้นเพื่อให้ความช่วยเหลือแก่ผู้สูงอายุในด้านที่อยู่อาศัยตามชุมชนต่างๆ ทั่วประเทศ
"ตลอดระยะเวลากว่า 65 ปี ธนาคารได้ให้ความช่วยเหลือในการสร้าง/ซ่อมที่อยู่อาศัยแก่ผู้ด้อยโอกาสและผู้ยากไร้เพื่อคุณภาพชีวิตที่ดีขึ้นไปแล้วจำนวนกว่า 2,000 ราย ทั่วประเทศ ผู้ที่สนใจสามารถเปิดบัญชี "เงินฝากออมทรัพย์ ทำให้คนไทยมีบ้าน" ได้ถึงวันที่ 15 ส.ค. 2561" นายฉัตรชัย กล่าว